《谢刘百朋台长送镇江醋》
清代·卢见曾

穹庐两事眠与餐，黄粱一饱游邯郸。出入九重要十艾，麾斥八极骖三鸾。

谁欤抱瓮轻剥啄，伛偻而进容肃端。犹疑人在华胥界，麻姑送酒来仙坛。

开札才知君意厚，为柔葱薤平病肝。我昔拥旄贡形虎，颇与醯人同职官。

醯人长贱盐人贵，推寻此故时嗟难。虽然富国无近效，和羹大用谁能刊。

雅爱京口传秘制，风味不减桃花酸。旧游枨触一回首，开山万里江漫漫。

问君非乞非自造，何以得此于呼韩。名流耽癖空好事，报书一笑君须看。

既无美膳实金鼎，又无生菜调春盘。纵云鼻吸三斗为宰相，但觉吾辈骨格殊清寒。

作者简介：卢见曾（1690—1768），字澹园，又字抱孙，号雅雨，又号道悦子，山东德州人。康熙六十年（1721）进士。历官洪雅知县、滦州知州、永平知府、长芦、两淮盐运使。性度高廓，不拘小节，形貌矮瘦，人称“矮卢”。学诗于王渔洋，有诗名，爱才好客，四方名士咸集，流连唱和，一时称为海内宗匠。乾隆三十三年，两淮盐引案发，因收受盐商价值万余之古玩，被拘系，病死扬州狱中。著有《雅雨堂诗文集》等，刻有《雅雨堂丛书》。纪晓岚长女嫁卢见曾之孙卢荫文。盐引案发，纪昀因漏言获谴，戍乌鲁木齐。